KIRJALLINEN KYSYMYS E-0018/00 esittäjä(t): Bart Staes (Verts/ALE) komissiolle. Merellä tapahtuvat öljypäästöt.



Virallinen lehti nro 330 E , 21/11/2000 s. 0068 - 0069



KIRJALLINEN KYSYMYS E-0018/00 esittäjä(t): Bart Staes (Verts/ALE) komissiolle (19. tammikuuta 2000) Aihe: Merellä tapahtuvat öljypäästöt Atlantin valtamerellä ja Pohjanmerellä tapahtuvat öljypäästöt uhkaavat Euroopan rannikkojen monia biotooppeja. Varsinkin joulu-, tammi- ja helmikuussa tavattavat lukuisat öljyn tahraamat linnut kertovat saastumisen vakavuudesta. Laivat käyttävät useimmiten myrskysäällä tilannetta hyväkseen ja huuhtovat öljysäiliönsä puhtaiksi katseilta piilossa. Oostenden meriekologisen keskuksen (Marien Ecologisch Centrum) mukaan ainoa ratkaisu ongelmaan on sellaisten määräysten käyttöönotto, jotka velvoittavat laivat puhdistuttamaan öljysäiliönsä ennen kuin ne lähtevät satamasta. Ilman puhdistustodistusta laiva ei pääsisi lähtemään. Kannattaako komissio sellaisen direktiivin laatimista, joka velvoittaisi laivat puhdistuttamaan öljysäiliönsä ennen kuin ne lähtevät satamasta, kun otetaan huomioon öljypäästöjen muodostama uhka Euroopan rannikkojen erilaisille biotoopeille? Jos vastaus on kielteinen, miksi komissio katsoo, ettei tuollaista direktiiviä tarvita, ja mitä vaihtoehtoisia keinoja komissio esittää öljypäästöongelman ratkaisemiseksi? Loyola de Palacion komission puolesta antama vastaus (14. maaliskuuta 2000) Komissio jakaa arvoisan parlamentin jäsenen huolen alusten toiminnallisista päästöistä yhteisön vesillä. Kansainvälinen merenkulkujärjestö (IMO) on laatinut sääntöjä säiliöalusten toiminnallisten päästöjen vähentämisestä alusten aiheuttaman meren pilaantumisen ehkäisemisestä tehdyllä kansainvälisellä Marpol 73/78 -yleissopimuksella. Näillä säännöillä on vähennetty alusten toiminnallisia päästöjä siltä osin, että nykyaikaiset raakaöljytankkerit eivät enää puhdista säiliöitään vedellä. Uusia rakennemalleja ja toimintajärjestelmiä otetaan jatkuvasti käyttöön, minkä odotetaan vähentävän näitä päästöjä entisestään muutaman vuoden kuluessa. Suuri osa kaikentyyppisten alusten toiminnallisista päästöistä yhteisön vesillä johtuu siitä, etteivät alukset joissain satamissa pysty toimittamaan lastijäämiä ja aluksella syntyneitä jätteitä satamien vastaanottolaitteisiin. Komission ehdotuksessa neuvoston direktiiviksi aluksilla syntyvän jätteen ja lastijäämien vastaanottolaitteista satamissa(1) käsitellään tätä nimenomaista ongelmaa ja esitetään useita vaatimuksia sekä satamille että aluksille sen varmistamiseksi, että jokaisessa yhteisön satamassa on asianmukaiset vastaanottolaitteet ja että alukset käyttävät niitä. Kun aluksella syntyvän jätteen satamiin toimittamisesta annetaan sääntöjä ja kun sitä kannustetaan ja valvotaan, alusten tarve tyhjentää jätteet mereen vähenee merkittävästi. Komissio uskoo, että ehdotetulla direktiivillä, joka tällä hetkellä on parlamentin toisessa käsittelyssä, on suuri vaikutus alusten toiminnallisten päästöjen vähentymiseen. Lisäksi komissio on tehnyt ehdotuksen päätökseksi satunnaispäästöistä aiheutuvaan meren pilaantumiseen liittyvästä yhteisön yhteistyöjärjestelmästä(2). Tämän ehdotuksen, josta parhaillaan keskustellaan neuvostossa ja parlamentissa, tarkoituksena on kehittää edelleen yhteisön aloitteita (yhteistä koulutusta, asiantuntijavaihtoa, harjoituksia, pilottihankkeita, tiedonvaihtoa), jotta tuettaisiin jäsenvaltioita niiden pyrkiessä ratkaisemaan öljysaasteongelma merellä. Edellä esitetyn perusteella voidaan todeta, että komissio ei tällä hetkellä suunnittele muita ehdotuksia, joilla aluksia vaadittaisiin puhdistamaan säiliönsä ennen satamasta lähtöään. (1) EYVL C 271, 31.8.1998. (2) EYVL C 25, 30.1.1999, muutettuna asiakirjalla KOM(1999) 641 lopullinen.